Þingræður haldnar á Alþingi Íslendinga

Egill Jónsson (frh.): Virðulegi forseti. Það er eins og fyrri daginn þegar að þessu máli kemur í þinglok að þá er loft lævi blandið og maður finnur utan að sér straumana. Ég sagði frá því, virðulegi forseti, við fyrri hluta umræðunnar að ég mundi hafa tóm til að raða því sem ég ætti eftir að segja skipulegar niður fyrir mér svo að ég þyrfti ekki að tala ýkja lengi. En ég má kannske minna á það einu sinni enn að ég er hvorki flokksnýttur né þjóðnýttur og ég má kannske líka minna á það einu sinni enn að þetta mál var á dagskrá hjá forseta Nd. Alþingis í fyrravetur í líklega tvo og hálfan mánuð eftir að nefnd hafði skilað áliti og sá maður er í Framsfl. Ég hefði líka þurft að koma ofurlitlu þakklæti á framfæri til forsrh. Hann sendi mér kveðju eftir þingslit í fyrra í DV þar sem hann kenndi mér um að þetta frv. hefði strandað þá. Ég talaði þá í þessu máli í tvær mínútur og það var þá í þessari deild í einn klukkutíma. Samt lét forsrh. sig hafa það að kenna mér um að málið hefði strandað. Ég held að það væri gott fyrir ráðherrana að venja sig af því að kenna stuðningsmönnum ríkisstj. um það því að nógu vondu göngum við nú undir og látum fara hér í gegn eins og ég hef áður sagt í þessari umræðu. En þá skal ég snúa mér að niðurlagi ræðunnar. Ég tók eftir því í hinni skýru ræðu Björns Dagbjartssonar, eða mér fannst ég taka eftir því, að hann teldi að það væri sannað að selurinn væri aðalskaðvaldurinn í sambandi við fjölda selorma í fiski. Þetta hefur mér fundist stangast á við ýmsar aðrar fullyrðingar af þessu tagi. Það er ekki þar fyrir að enn þá einu sinni gæti ég tekið það fram að ég er hlynntur stjórn á stærð selastofnsins. Svo er það að lokum, virðulegi forseti, varðandi 3. lið till. Björns Dagbjartssonar og Karls Steinars Guðnasonar þar sem segir svo, með leyfi forseta: "Hverjum þeim sem á selveiðihlunnindi einn eða í félagi við aðra er skylt að stunda selveiðar á landi sínu eftir því sem sjútvrh. ákveður á hverjum tíma." Það er sem sagt orðið lögbrot að því er segir í greininni ef menn stunda ekki selveiðar, ef sjútvrh. ákveður að það skuli gert. Og þá langar mig að spyrja: Hver eiga að verða örlög þeirra hlunnindahafa sem kunna að fara hér öðruvísi að en sjútvrh. ákveður? Vonandi þó að þau verði ekki hin sömu og þegar selir eiga í hlut.

Forseti (Salome Þorkelsdóttir) Hv. þingdeildarmönnum er kunnugt um að nú þegar hefur fundur farið 10 mínútur fram yfir áætlaðan fundartíma. Nú eru þrír á mælendaskrá í þessu máli og möguleiki er á að veita þessum þremur hv. þm. 10 mínútur til að skipta milli sín ef það getur gengið. Ef útséð er um að hægt sé að ljúka þessari umræðu á þeim tíma verður því miður að láta þetta mál liggja. Forseta þykir það mjög miður. Hann hefur lagt metnað sinn í að reyna að uppfylla óskir og skyldur sem honum ber til að koma málum áfram, en það virðist ekki ætla að takast betur til en orðið er.



Virðulegi forseti. Það er svo komið með þetta frv., sem við vorum með til afgreiðslu á svipaðan máta fyrir þingslit fyrir tæpu ári, að við stöndum í sömu sporum. Ég tel að ég þurfi, virðulegi forseti, til að spjalla um meðferð þessa máls á þessum liðna tíma alveg í lágmarki þann tíma sem okkur þremur var boðið upp á. Ég vil því spyrja forseta: Telur forseti ástæðu til þess að ég fari að hefja ræðu mína út frá því að ég taki meginhluta þessa tíma eða jafnvel allan?



Því miður virðist það vera borin von að svo sé þar sem tveir aðrir ræðumenn eru á dagskrá að auki. Þá verður að láta þessari umræðu lokið.



Virðulegi forseti. Ég býst við að mönnum sé ljóst hversu lítill tími er aflögu til að ræða þetta mál og það hefur verið allmikið rætt. Það er þinginu til vansæmdar ef þetta frv. verður ekki afgreitt á einhvern hátt, annaðhvort fellt eða samþykkt. Ég nota þetta tækifæri til að skora á þá sem kvatt hafa sér hljóðs að falla frá orðinu til þess að þingið geti afgreitt frv. þannig að niðurlæging þingsins verði ekki alger í þessu máli.



Virðulegur forseti. 2. umr. um þetta mál var frestað s.l. mánudag og ég skildi það þannig að um það væri samkomulag hjá hv. sjávarútvegsnefndarmönnum að greiða fyrir því að máli þessu yrði lokið hér í dag. Ég hef ekki gert neinar athugasemdir við þann framgangsmáta og í því trausti hef ég starfað hér í þinginu. Nú er það svo að hér er um mjög alvarlegt mál að ræða. Það hefur stöðvast áður í þinginu og þýðir ekkert að vera að kenna einum né öðrum þar um. Það hafa komið margvíslegar áskoranir frá samtökum verkafólks, frá samtökum fiskvinnslunnar, frá samtökum sjómanna þar sem skorað er á Alþingi Íslendinga að ljúka þessu máli. Hér er greinilega um málamiðlunarfrv. að ræða þar sem brtt. hafa komið allmargar til beggja átta þar sem annar aðilinn telur að of skammt sé gengið og hinn að allt of langt sé gengið. Ég tek því undir orð hv. þm. Karls Steinars Guðnasonar 6. landsk. þm. og vænti þess að Alþingi Íslendinga sjái sér fært að ljúka þessu máli. Það hefur verið lagt fram þrívegis á Alþingi Íslendinga og ætti því öllum hv. þm. að vera vel kunnugt um efni þess þó að ávallt megi um það deila hversu langan tíma þurfi til að afgreiða mál. Ég minni á að hér hafa jafnvel verið afgreidd mál í dag sem voru flutt á þessum morgni, en þetta mál hefur haft margra ára undirbúning. Ég vænti þess að hv. þingdeild sjái sér fært að vera nokkrum mínútunum lengur til að koma til móts við þessar óskir, ekki aðeins mínar heldur samtaka fiskvinnslu, verkafólks og sjómanna um allt land.



Virðulegi forseti. Í 43. gr. þingskapa segir: "Heimilt er þingmanni að krefjast þess að gengið sé til atkvæða um eitthvert þingmál umræðulaust, en það skal því aðeins gert að 2/3 fundarmanna séu því samþykkir." Ég óska hér með eftir því að þetta verði gert og þingdeildarmenn beri gæfu til að afgreiða þetta mál sem, eins og hæstv. sjútvrh. sagði áðan, skiptir miklu fyrir sjávarútveginn og fyrir landsmenn alla, fyrir þjóðarbúið allt. Ég óska eftir að gengið verði þegar til atkvæða í ljósi þessarar greinar.



Virðulegi forseti. Nú veit ég ekki hvort mér er það í sjálfsvald sett að falla frá því að svara fyrirspurnum sem fyrir mig hafa verið lagðar. Ef fyrirspyrjendur telja það eðlilegt er ég reiðubúinn að falla frá orðinu.



Virðulegi forseti. Ég vil í fyrsta lagi taka fram í sambandi við það sem hv. þm. Karl Steinar sagði að það er ekki þinginu að kenna að þetta mál stendur á þann veg sem það stendur hér nú. Það er vegna þess að ríkisstj. sá ekki fyrir því að leggja málið fyrr fram. Það endurtekur sig ár eftir ár með mál eins og þetta sem er á réttan máta lýst af hæstv. sjútvrh. að er nauðsynjamál. Það er ekkert í neinni líkingu við það mál sem við vorum að afgreiða í dag sem kemur upp á stundinni. Það er búið að vera í biðstöðu og hæstv. ríkisstj. og hæstv. sjútvrh. sáu ekki ástæðu til að leggja það fram á hv. Alþingi fyrr en 24. mars í vetur, þ.e. daginn áður en hv. þm. fara í páskaleyfi. Geta þessir höfðingjar komið á síðustu stundu þings og óskað eftir því með tilvísun til góðra þátta þm. að nú komi þeirra dugnaður fram þegar þeir sjálfir hafa legið á málum og afgreitt þau á þann máta sem ég hef verið að lýsa? Ef nokkur hefur staðið sig illa og ef á nokkurn á að lýsa vantrausti er það á hæstv. ríkisstj. og sjútvrh. í sambandi við þetta mál. Ég tel að deildin sé að gera það hér nú með því að afgreiða þetta mál ekki.



Virðulegur forseti. Út af ræðu hv. þm. Björns Dagbjartssonar, þar sem hann spurðist fyrir um leyfi til að víkjast undan því að svara spurningum, væntanlega þá m.a. þeim sem ég hafði beint til hans, er frá því að segja að ég met ekki þingskyldur meðþingsmanna minna. Mér er nóg að meta mínar eigin skyldur.



Þá er komið að lokum þessa fundar sem er seinasti fundur hv. Ed. á þessu starfsári. Annríkið hefur verið mikið að undanförnu, nótt lögð við dag og starfsfólk Alþingis ekki farið varhluta af þessum önnum því að einungis vegna lipurðar og frábærrar fyrirgreiðslu þess tekst að veita málum í réttan farveg. Ég þakka hv. þingdeildarmönnum sérstaklega fyrir mikla þolinmæði í garð forseta og mjög gott samstarf. Þá vil ég þakka varaforsetum og skrifurum þeirra góðu aðstoð og samvinnu. Jafnframt er skrifstofustjóra Alþingis og öllu öðru starfsfólki þökkuð lipur fyrirgreiðsla og aðstoð. Ég óska hv. þingdeildarmönnum og fjölskyldum þeirra gleðilegs sumars svo og starfsfólki Alþingis og þeirra fjölskyldum og þakka fyrir góðan vetur sem er senn á enda. Ég vænti þess að við hittumst heil að hausti þegar Alþingi kemur saman á ný.



Virðulegi forseti. Ég vil fyrir hönd okkar þingdeildarmanna þakka forseta fyrir góðar óskir í okkar garð. Ég vil enn fremur sérstaklega þakka forseta umburðarlyndi, ánægjulegt samstarf í hvívetna og góða og röggsama fundarstjórn ævinlega. Enn fremur vil ég fyrir hönd okkar þingdeildarmanna færa starfsliði Alþingis og skrifstofustjóra sérstakar þakkir fyrir vel unnin störf og góða fyrirgreiðslu þessa síðustu daga þar sem mikið mæðir á öllum. Ég ítreka góðar óskir allra og þakkir til forseta og færi henni og fjölskyldu hennar okkar bestu óskir um gleðilegt og ánægjuríkt sumar. Ég fullvissa hana um að okkur þingdeildarmönnum hefur þótt ljúft að starfa hér undir forsæti sanngjarnrar og ljúfrar konu og bið hv. þingdeildarmenn að rísa úr sætum til staðfestu þess. - Deildarmenn risu úr sætum.



Ég þakka hv. 6. landsk. þm. fyrir sérstaklega hlý orð í minn garð og minnar fjölskyldu og hv. þingdeildarmönnum fyrir að taka undir þau orð með því að rísa úr sætum og ég endurtek mínar bestu óskir til hv. þingdeildarmanna, þeirra fjölskyldna og starfsfólks Alþingis og segi þessum fundi slitið.